MATCH เปิดแผนปี 59 ลั่นธุรกิจไม่ทำกำไรตัดขายทิ้ง เล็งนำ”เกียร์เฮด”เข้า SET
MATCH เปิดแผนปี 59 ลั่นธุรกิจไม่ทำกำไรตัดขายทิ้ง เล็งนำ"เกียร์เฮด"เข้า SET
5 ม.ค. 2559

นายภูมิชาย วัชรพงศ์ ประธานเจ้าหน้าที่บริหาร บริษัท แม็ทชิ่ง แม็กซิไมซ์ โซลูชั่น จำกัด (มหาชน) หรือ MATCH เปิดเผยว่า ในปี 2559 บริษัทฯได้วางแผนทางธุรกิจใหม่ ซึ่งมั่นใจว่าจะฟื้นตัวดีขึ้นจากปี 2558 ที่ชะลอตัวตามภาวะเศรษฐกิจ และมีการปรับโครงสร้างโดยจะลงลึกในรายละเอียดของแต่ละธุรกิจให้มากขึ้น
โดยพิจารณาจากผลประกอบการเป็นหลัก ในกลุ่มที่ไม่ทำกำไรก็ตัดขายออกไป เช่น รายการโทรทัศน์ที่ไม่กำไรก็ได้ยกเลิกไปหมดแล้ว ส่วนบริษัทลูกรายใดที่มีหนี้สินแต่ยังมองเห็นอนาคตได้ทำการเพิ่มทุนเข้าไป เพื่อชำระหนี้ซึ่งจะส่งผลให้ในปีหน้าไม่มีภาระดอกเบี้ยมาเป็นตัวฉุด ส่วนบริษัทที่สามารถทำกำไรได้ดีก็จะผลักดันให้เติบโตต่อไป
สำหรับบริษัท เกียร์เฮด จำกัด ซึ่งเป็นบริษัทลูก ที่ประกอบธุรกิจให้เช่าอุปกรณ์การถ่ายทำภาพยนตร์นั้น ปัจจุบันถือเป็นบริษัทลูกของ MATCH ที่มีผลการดำเนินงานที่ดี และในอนาคตก็จะได้รับปัจจัยบวกหากเปิดให้บริการสตูดิโอใหม่ “นิวโฮม” ก็จะทำให้ผู้สร้างภาพยนตร์มีโอกาสเข้ามาใช้บริการสตูดิโอพร้อมกับเช่าอุปกรณ์ถ่ายทำในคราวเดียวกัน
โดยเบื้องต้นมีแผนที่จะนำ “เกียร์เฮด” เข้าจดทะเบียนในตลาดหลักทรัพย์แห่งประเทศไทย ภายในปี 2559 ซึ่งตั้งเป้าว่าจะสามารถเข้าจดทะเบียนได้ในช่วงไตรมาส 4/2559
หากสตูดิโอใหม่เปิดให้บริการรายได้จะเข้ามาทั้งจากการเช่าสตูดิโอและการเช่าอุปกรณ์การถ่ายทำ รวมถึงบุคลากรผู้เชี่ยวชาญทางเทคนิค โดยได้ตั้งเป้าว่าสตูดิโอใหม่จะสร้างเสร็จภายในต้นปี 2560 ซึ่งเบื้องต้นน่าจะทยอยเปิดให้บริการได้บางส่วนตั้งแต่เดือนพฤศจิกายน โดยขณะนี้ทีมการตลาดได้เริ่มออกไปหาลูกค้า ทำให้ทีมผู้สร้างภาพยนตร์ทั้งในประเทศและต่างประเทศหลายค่ายได้รู้จักกับสตูดิโอของบริษัท ซึ่งที่ผ่านมาได้รับการตอบรับที่ดีเกินคาด ขณะที่บริษัทก็จะมุ่งเน้นทำการตลาดอย่างต่อเนื่อง เพื่อให้ถึงเวลาเปิดให้บริการเชิงพาณิชย์จะเริ่มมีผู้เข้ามาใช้บริการในทันที
สำหรับสตูดิโอใหม่ หรือ “นิวโฮม” ถือเป็นสตูดิโอที่มีวัสดุก่อสร้างที่ได้ระดับมาตรฐานสากลตามทัดเทียมสตูดิโอของต่างประเทศ ถึง 5 อาคาร และทุกอาคารมีผนังแบบป้องกันเสียงรบกวน หรือ NC25 ที่มีความเงียบได้มาตรฐานของการถ่ายทำภาพยนตร์ของต่างชาติ มีสิ่งอำนวยความสะดวกครบถ้วนตามที่ผู้สร้างภาพยนตร์ต่างชาติต้องการและยังมีพื้นที่ว่างให้เช่าสำหรับทำฉากกลางแจ้ง จึงถือเป็นสตูดิโอที่ตอบโจทย์ผู้สร้างภาพยนตร์มากที่สุดในขณะนี้